Petar I Bugarski
Petar I (bugarski Петър I; umro 30. januara 970) bio je car Bugara (927 – 969); sin cara Simeona I Velikog i njegove druge supruge. Oko 930, protiv Petra se pobunio njegov mlađi brat Ivan, koji je pobijeđen te je poslan u egzil. Ubrzo nakon tih događaja, Petrov stariji polubrat, Mihael Bugarski, pobjegao je iz svog samostana te je također digao pobunu protiv Petra, ali je uskoro umro. Najmlađi Petrov brat, Benjamin (također zvan Bojan), bio je optužen da je čarobnjak, no nije predstavljao nikakvu stvarnu opasnost. Oko 933, srpski knez Časlav Klonimirović je uspio osloboditi Srbiju od bugarske vlasti. Tokom Petrove vladavine, Bugarskom se počelo širiti bogumilstvo te je Petar zatražio savjet carigradskog patrijarha Teofilakta. Bizantijski vladar Nikefor II Foka odbio je 966. platiti danak Bugarskoj te je zatražio od ruskog kneza Svjatoslava I da napadne Bugarsku, šta je ovaj i učinio te je on pobijedio Bugare u bici kod Silistre. Godine 969, Svjatoslav je opet napao Petrovo carstvo, ponovo pobijedivši Bugare te je Petar abdicirao i postao redovnik. Naslijedio ga je sin Boris II.